ফয়সাল আহমেদ ফাহিম
মোহাম্মদ ফয়সাল আহমেদ ফাহিম (জন্ম: ২৪ ফেব্রুয়ারি ২০০২; ফয়সাল আহমেদ নামে সুপরিচিত) হলেন একজন বাংলাদেশী পেশাদার ফুটবল খেলোয়াড়। তিনি বর্তমানে বাংলাদেশের পেশাদার ফুটবল লিগের শীর্ষ স্তর বাংলাদেশ ফুটবল প্রিমিয়ার লিগের ক্লাব ঢাকা আবাহনী এবং বাংলাদেশ জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে কেন্দ্রীয় আক্রমণভাগের খেলোয়াড় হিসেবে খেলেন। ২০১৪–১৫ মৌসুমে, মাত্র ১২ বছর বয়সে, বাংলাদেশী ফুটবল ক্লাব মাসুমপুরের যুব পর্যায়ের হয়ে খেলার মাধ্যমে ফাহিম ফুটবল জগতে প্রবেশ করেছেন এবং পরবর্তীকালে সিলেট এবং বিকেএসপির যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৮–১৯ মৌসুমে, বাংলাদেশী ক্লাব সাইফের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; সাইফের হয়ে চার মৌসুমে ৫৭ ম্যাচে ১১টি গোল করার পর ২০২২–২৩ মৌসুমে তিনি ঢাকা আবাহনীতে যোগদান করেছেন। ২০১৬ সালে, ফাহিম বাংলাদেশ অনূর্ধ্ব-১৫ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন। প্রায় চার বছর যাবত বাংলাদেশের বয়সভিত্তিক দলের হয়ে খেলার পর, তিনি ২০২১ সালে বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ৭ ম্যাচে অংশগ্রহণ করেছেন।